**Саопштење за медије**

**Београд, 14.11.2019.**

**Интерни портал градске управе Врања почео са радом**

Како омогућити ефикасну размену информација у градској управи? Како најбрже сакупити информације од различитих служби и дати прави одговор грађанима? Како осигурати да су одлуке на локалном нивоу у складу са националним законима? Ово су нека од питања на која је градска управа у Врању одговорила иновативно: креирањем интерног портала за комуникацију.

Портал је почео са радом 10. октобра ове године и развила га је Служба за информационе и комуникационе технологије града Врања. Интерни портал је доступан свим запосленима, без обзира на функцију у градској управи. На порталу који функционише слично форуму, запослени могу да отворе тему, поставе питање, дају одговоре и тако активно решавају проблеме или указују на њих. Портал омогућава брже прибављање и размену информација, али и транспарентност у пословaњу. На тај начин градска управа постаје ефикаснија у одговорима на потребе грађана, а запосленима у градској управи се олакшава пословање.

Портал је израђен у сарадњи са Сталном конференцијом градова и општина у оквиру пројекта „Унапређење административне ефикасности и делотворности на локалном нивоу“. Подршку је такође пружио пројекат немачко-српске развојне сарадње “Реформа јавне управе“, који спроводи ГИЗ.

Контакт особа за додатне информације: Предраг Бранковић, начелник Службе за информационе и комуникационе технологије града Врања - 017/402 301.